Vist l'escrit de convocatòria de vaga formulat pels sindicats ACTUB, CGT, CCOO, UGT, SIT i Plataforma Sindical de Autobuses en l'empresa Transports de Barcelona, SA (registre d'entrada de 19 d'agost de 2013), que està prevista per al dia 12 de setembre de 2013, de les 11:00 a 16:00 hores, i que a partir del dia 13 de setembre de 2013 es durà a terme amb caràcter indefinit, durant tres franges horàries (de 9:00 a 11:00 hores, de 19:30 a 21:30 hores i de 02:00 a 04:00 hores), quedant exclosos dissabtes, diumenges i festius, i que afecta tota la plantilla;
Vist l'escrit de convocatòria de vaga formulat pel sindicat Coordinadora Obrera Sindical (COS) en l'empresa Transports de Barcelona, SA (registre d'entrada de 29 d'agost de 2013), que està prevista per al dia 12 de setembre de 2013, d'11:00 a 16:00 hores, i que a partir del dia 13 de setembre de 2013 es durà a terme amb caràcter indefinit, durant tres franges horàries (de 09:00 a 11:00 hores, de 19:30 a 21:30 hores i de 02:00 a 04:00 hores), quedant exclosos dissabtes, diumenges i festius, i que afecta tota la plantilla;
Atès que el servei de transport de viatgers que efectua l'empresa Transports de Barcelona, SA a la zona del Barcelonès cal considerar-lo un servei essencial per a la comunitat, ja que la seva interrupció afectaria el dret a la lliure circulació recollit a l'article 19 de la Constitució;
Atès que l'autoritat governativa ha d'establir les mesures necessàries per mantenir aquest servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga reconegut a l'article 28.2 de la Constitució;
Atès que, malgrat que hi ha altres mitjans de transport públic com ara el metro, els trens, els Ferrocarrils de la Generalitat de Catalunya, altres empreses d'autobusos amb parades a l'interior de Barcelona, el servei públic de taxi, i el desplaçament mitjançant automòbils privats o també a peu o en bicicleta, el fet és que el transport públic urbà de superfície ha passat a ser un element indispensable del tot necessari i imprescindible en l'entorn ciutadà, que garanteix el dret a la mobilitat de molts ciutadans i en facilita l'accés al centre de treball, al lloc de residència, als centres hospitalaris, als comerços i als centres d'activitat econòmica, social i cultural, per la qual cosa constitueix un mitjà necessari per a l'ejercici d'altres drets;
Atès que el moviment de viatgers i els desplaçaments s'han anat diversificant en els últims anys i les hores d'entrada i sortida de la feina, ja sigui en centres de treball de la indústria com ara oficines i comerços, ja sigui en centres escolars i centres socials i sanitaris, no es produeixen únicament en les anomenades "hores punta", sinó que hi ha una distribució al llarg del dia que tendeix a homogeneïtzar-les, motivada, entre d'altres raons, per les jornades de treball, les flexibilitats horàries i la conciliació de la vida laboral i familiar, i atès que aquest fet afecta d'una manera especialment greu les persones sense vehicle particular, les persones grans, les persones amb discapacitat i les persones que resideixen a zones més aïllades, que són les que substancialment depenen del mitjà col·lectiu de transport, cal garantir el servei de transport de viatgers al llarg de tota la jornada i no només en les hores punta;
Atès que en ordres anteriors en les quals s'han fixat serveis mínims per a aquesta mateixa empresa, com són l'Ordre EMO/160/2013, de 9 de juliol, i l'Ordre EMO/416/2012, de 13 de desembre, es té en compte la diferent intensitat d'ús que d'aquest mitjà de transport fan al llarg del dia els usuaris: d'una banda, les anomenades "hores punta", que van des de les 06:30 a les 09:30 hores i des de les 16:00 a les 20:00 hores, i durant les quals, atesa la més alta incidència, queda justificat garantir el funcionament del servei amb un percentatge superior; i de l'altra, les anomenades "hores vall", que coincideixen amb la resta de la jornada i durant les quals es garanteix el servei amb un percentatge inferior;
Atès que és en atenció a les raons exposades, i que el desenvolupament de la vaga coincideix tant amb hores puntes com amb hores vall, es fixen com a serveis mínims el 40% del servei habitual durant els trams de vaga que coincideixin amb les anomenades "hores punta" i el 20% del servei habitual durant els trams de vaga que coincideixin amb les anomenades "hores vall";
Atès que en tot cas es mantindrà el servei indispensable per poder donar la infraestructura imprescindible per al funcionament dels serveis mínims indicats i s'haurà de complir el servei necessari per cobrir les sortides i les entrades des de les terminals als inicis i als finals de trajecte; i que l'empresa, d'acord amb el comitè de vaga, podrà establir la distribució del nombre d'unitats per línia, sempre que en còmput global no superi els màxims fixats anteriorment;
Atès que s'ha sol·licitat a les parts que formulin una proposta sobre els serveis mínims que cal establir durant la vaga, tal com consta a l'acta de 3 de setembre de 2013;
Atès que s'ha demanat informe a l'Entitat Metropolitana del Transport i a la Direcció General de Transport i Mobilitat del Departament de Territori i Sostenibilitat;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març, i el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga formulada pels sindicats ACTUB, CGT, CCOO, UGT, SIT, Plataforma Sindical de Autobuses i, també, pel sindicat COS en l'empresa Transports de Barcelona, SA, que està prevista per al dia 12 de setembre de 2013, de les 11:00 a les 16:00 hores, i que a partir del dia 13 de setembre de 2013, es durà a terme amb caràcter indefinit, durant tres franges horàries (de 9:00 a 11:00 hores, de 19:30 a 21:30 hores i de 02:00 a 04:00 hores), quedant exclosos dissabtes, diumenges i festius, i que afecta tota la plantilla, s'entendrà condicionada al manteniment dels serveis mínims següents:
Trams de vaga que coincideixen amb les hores punta: el 40% del servei habitual.
Trams de vaga que coincideixen amb les hores vall: el 20% del servei habitual.
Es mantindrà el servei indispensable per poder donar la infraestructura imprescindible per al funcionament dels serveis mínims establerts i poder reiniciar el servei.
S'haurà de complir el servei necessari per cobrir les sortides i les entrades des de les terminals als inicis i als finals de trajecte.
L'empresa farà aquests serveis mínims amb el personal imprescindible per portar-los a terme, un cop escoltat el comitè de vaga.
El cessament i les alteracions en el treball produïts pel personal necessari per al manteniment dels serveis mínims que determina l'article 1 d'aquesta Ordre seran considerats il·legals a efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'estatut dels treballadors.
Notifiqueu aquesta Ordre als interessats per al seu compliment i trameteu-la al Diari Oficial de la Generalitat de C a talunya per a la seva publicació.
Barcelona, 6 de setembre de 2013